कोरोना अपडेट: 24 घंटों में 2.40 लाख केस, रिकवरी रेट 88% के ऊपर, 1.18 लाख से ज्यादा घटे एक्टिव मामले
स्वास्थ्य मंत्रालय के अनुसार पिछले 24 घंटों के दौरान देश में कोरोना वायरस के 2.40 लाख नए मामले सामने आए हैं और अब देश में कोरोना वायरस के कुल मामलों का आंकड़ा 2.65 करोड़ तक पहुंच गया है, हालांकि देश में अबतक आए कुल 2.65 करोड़ कोरोना मामलों में 2.34 करोड़ पूरी तरह से ठीक भी हो चुके हैं।
नई दिल्ली. कोरोना वायरस के देश में आने वाले रोजाना मामलों में पहले के मुकाबले काफी कमी देखने को मिल रही है, इसके अलावा कोरोना से ठीक होने वाले लोगों की संख्या भी तेजी से बढ़ने लगी है जिस वजह से देश में कोरोना वायरस के एक्टिव मामलों में लगातार गिरावट देखने को मिल रही है और रिकॉर्ड स्तर से कोरोना वायरस के एक्टिव केस लगभग 10 लाख तक घट गए हैं।केंद्रीय स्वास्थ्य मंत्रालय की तरफ से जारी किए गए आंकड़ों के अनुसार पिछले 24 घंटों के दौरान देश में कोरोना के एक्टिव मामलों में 1.18 लाख की कमी आई है और अब देश में 28.05 लाख एक्टिव कोरोना केस है, करीब 15 दिन पहले एक्टिव मामलों का आंकड़ा 38 लाख के ऊपर था। स्वास्थ्य मंत्रालय के अनुसार पिछले 24 घंटों के दौरान देश में कोरोना वायरस के 2.40 लाख नए मामले सामने आए हैं और अब देश में कोरोना वायरस के कुल मामलों का आंकड़ा 2.65 करोड़ तक पहुंच गया है, हालांकि देश में अबतक आए कुल 2.65 करोड़ कोरोना मामलों में 2.34 करोड़ पूरी तरह से ठीक भी हो चुके हैं। पिछले 24 घंटों के दौरान भी देश में 3.55 लाख से ज्यादा लोग ठीक हुए हैं। देश में अब कोरोना वायरस का रिकवरी रेट 88.30 प्रतिशत हो गया है। कोरोना के कम होते मामलों के बीच इसकी वजह से होने वाली मौतें अभी भी चिंता का विषय बनी हुई हैं। पिछले 24 घंटों के दौरान भी देश में कोरोना की वजह से 3741 लोगों की जान गई है और  अबतक यह वायरस देश में कुल 299266 लोगों की मौत का कारण बन चुका है। देश में कोरोना वायरस की मृत्यु दर 1.13 प्रतिशत हो गई है।15 दिन पहले तक यह दर 1.09 प्रतिशत होती थी लेकिन देश में जिस रफ्तार से नए कोरोना मामले घटे हैं और जिस रफ्तार से लोग ठीक हो रहे हैं उस रफ्तार से मौतों में कमी नहीं आई है, यही वजह है कि मृत्यु दर घटने के बजाय बढ़ गई है। कोरोना के खिलाफ लड़ाई में वैक्सीन का टीकाकरण जारी है और अबतक देश में 19.50 करोड़ लोगों को वैक्सीन मिल चुकी है। हालांकि पिछले कुछ दिनों के दौरान टीकाकरण में कमी आई है, पिछले 24 घंटों के दौरान भी देश में 16.04 लाख लोगों को ही टीका लग पाया है। देश में अबतक सिर्फ 4.30 करोड़ लोगों को ही दोनों डोज मिल पायी है, 15.20 करोड़ लोगों को अभी पहली ही डोज मिली है।